10 Davida le Jonathane ba ne ba tlamahantsoe ke lerato leo ba neng ba rata Molimo ka lona le takatso ea bona ea ho lula ba tšepahala ho eena. Banna bana ba babeli ba ne ba tlamahantsoe ke ho rata ho khahlisa Molimo. E mong le e mong o ne a bonahatsa botho bo neng bo etsa hore ba ratane. Ha ho pelaelo hore Jonathane o ile a khahloa ke sebete le cheseho ea mohlankana enoa ea ileng a sireletsa lebitso la Jehova a sa tšabe. Ntle ho potang, Davida o ne a hlompha monna enoa e moholo ea neng a tšehetsa litokisetso tsa Jehova ka botšepehi le ea neng a etelletsa pele lithahasello tsa Davida. Ka mohlala, nahana ka se ileng sa etsahala ha Davida a ne a nyahame, a phela e le mophaphathehi lefeelleng e le hore a balehe bohale ba ntate oa Jonathane, Morena Saule ea khopo. Jonathane o ile a bontša botšepehi bo tsotehang ha a etsa matsapa a ho “ea ho Davida . . . e le hore a ka matlafatsa letsoho la hae mabapi le Molimo.” (1 Samuele 23:16) Nahana kamoo Davida a ileng a ikutloa kateng ha motsoalle oa hae ea ratoang a tla ’me a mo bontša hore o ema le eena a bile a mo khothatsa!*